SA countrysanger sterfJason Bradley (Foto: Facebook) Medelye stroom in vir die Suid-Afrikaanse countrysanger Jason Bradley nadat hy Dinsdag oorlede is ná ŉ lang siekte. Maroela Media het voorheen berig dat hy in ŉ hospitaal in Heidelberg in Gauteng behandel is nadat ŉ groot ystertekort en lae bloedtelling by hom gediagnoseer is. Tina Botha, Jason se vrou, het toe gesê haar man sukkel die afgelope paar jaar met ŉ lewerprobleem en lae ystervlakke. Dit is egter nie bekend wat presies tot sy dood gelei het nie. Mara van den Bergh, ŉ musiekagent en bekende in countrymusiek-kringe, het die nuus van Jason (39) se afsterwe op haar sosiale media bevestig. “Tyd om afskeid te neem van ŉ wonderlike, talentvolle kunstenaar,” het Van den Bergh op Facebook geskryf. “Jy het werklik jou stempel in Suid-Afrika en die VSA afgedruk. Ons het jou geken as ŉ liefdevolle pa, seun en man vir Tina. Dit was ŉ eer om saam met jou te werk. Jy was so ŉ talentvolle en nederige kunstenaar.” Jason Bradley. (Foto: Facebook) Luidens Van den Bergh se inskrywing het Jason vreedsaam gesterf. “Ons diepste simpatie aan Tina en die familie. Mag hy in vrede rus.” Musikante soos Lee Vaughn, Rinel Day, Jeanette Pretorius en Granville Michaels het hul medelye op Facebook uitgespreek. “My liewe vriend Jason Bradley. Ek het nie woorde nie. Ek is geskok. Dankie vir jou vriendskap oor die paar jaar wat ons mekaar kon ken. Rus sag, vriend,” het Michaels geskryf. “Watter hartseer nuus is dít nie. Jason was ŉ vegter, ongelooflike musikant en baie goeie vriend. Tina, ons gebede is met jou en die kinders. Dit was ŉ voorreg om Jason te kon ken,” het Pretorius gesê. Jason laat sy vrou, Tina, en drie kinders, Jasmine, Keagan en Owen, agter.